**Etiske retningslinjer for Leverandører til**

 **Glitre Nett AS**

**Endringshistorikk:**

|  |  |
| --- | --- |
| Prosess/delprosess eller kategori i KS/ NB | Anskaffelse og kontraktoppfølging |
| Revisjonsansvarlig | Jon Larsen-Frivoll | Felles dokument i Sør og Øst | Felles |
| Godkjenningsansvar | Leder Innkjøp | Publiseres i Nettbiblioteket  | ØST, ENTR, KONS, INST, LR |
| **Ver.** | **Dato** | **Utført av** | **Kort beskrivelse av endringen:** |
| 1.0 | 11.10.2023 | Jørund H. Neegaard | Nytt dokument |
| 1.0 | 29.06.2025 | Jon Larsen-Frivoll | Dokument gjennomgått og godkjent uten endringer.  |

# Innholdsfortegnelse

[Innholdsfortegnelse 1](#_Toc147810373)

[1 INNLEDNING 3](#_Toc147810374)

[2 DEL I: FORSTÅELSE OG ANVENDELSE AV RETNINGSLINJENE 3](#_Toc147810375)

[2.1 Glitre Netts forpliktelse 3](#_Toc147810376)

[2.2 Virkeområde 3](#_Toc147810377)

[2.3 Styring og etterlevelse 3](#_Toc147810378)

[3 DEL II: FORRETNINGSETIKK 4](#_Toc147810379)

[3.1 Gjeldende lover 4](#_Toc147810380)

[3.2 Bærekraft 4](#_Toc147810381)

[3.3 Klima 4](#_Toc147810382)

[3.4 Miljø 4](#_Toc147810383)

[3.5 Menneskerettigheter 4](#_Toc147810384)

[3.6 Arbeidstakerrettigheter og arbeidslivsstandarder 4](#_Toc147810385)

[3.7 Barnearbeid 4](#_Toc147810386)

[3.8 Organisasjonsrett og rett til kollektive forhandlinger 5](#_Toc147810387)

[3.8.1 Tvangsarbeid 5](#_Toc147810388)

[3.8.2 Ansettelsesvilkår 5](#_Toc147810389)

[3.8.3 Arbeidsforhold 5](#_Toc147810390)

[3.8.4 Likeverd, mangfold og respekt 5](#_Toc147810391)

[3.9 Helse og sikkerhet 6](#_Toc147810392)

[3.10 Økonomisk kriminalitet 6](#_Toc147810393)

[3.11 Forretningsgoder, gaver, gjestfrihet og utgifter 6](#_Toc147810394)

[3.12 Sanksjoner 6](#_Toc147810395)

[3.13 Rettferdig konkurranse 6](#_Toc147810396)

[3.14 Markedsadferd 6](#_Toc147810397)

[3.15 Nøyaktig regnskapsførsel 7](#_Toc147810398)

[3.16 Hvitvasking av penger 7](#_Toc147810399)

[3.17 Konfidensialitet 7](#_Toc147810400)

[3.18 Interessekonflikter 7](#_Toc147810401)

[3.19 Politisk virksomhet 7](#_Toc147810402)

[3.20 Beskyttelse av eiendom og eiendeler 7](#_Toc147810403)

[3.21 Rusmidler 7](#_Toc147810404)

[3.22 Kjøp av seksuelle tjenester 8](#_Toc147810405)

[4 DEL III: POLICYS OG RUTINER FOR AKTSOMHETS-VURDERINGER 8](#_Toc147810406)

[5 DEL IV: KONTRAKTSOPPFØLGING 8](#_Toc147810407)

[6 DEL V SANKSJONER 9](#_Toc147810408)

[6.1 Konsekvenser av regelbrudd 9](#_Toc147810409)

[7 UNDERSKRIFT AV DAGLIG LEDER HOS LEVERANDØR 10](#_Toc147810410)

# INNLEDNING

Som en sentral samfunnsaktør erkjenner Glitre Nett AS sitt ansvar og konsekvenser i forhold til forretningsetikk, menneskerettigheter, arbeidstakerrettigheter og miljø. Glitre Nett vil kontinuerlig jobbe for å forbedre egen policy og praksis som kan bidra til at forretningspartnere, leverandører og underleverandører til Glitre Nett (heretter samlet omtalt som «Leverandøren», etterlever våre retningslinjer.

Glitre Nett har som mål for sitt samfunnsansvar å drive virksomheten på en bærekraftig og etisk ansvarlig måte. God forretningsetikk skal være integrert i alt vi gjør i Glitre Nett. I Glitre Nett gir vi forretningsetikk høy prioritet, og vi gir vår fulle støtte til ansatte som stiller spørsmål innenfor dette området.

Våre ansatte plikter å drive virksomheten i henhold til Glitre Netts etiske retningslinjer. Glitre Nett og våre ansatte skal alltid følge lover og regler og handle på en etterrettelig måte, og i tråd med disse etiske retningslinjene. Samtidig kan våre etiske og rettslige forpliktelser knyttet til dette kun realiseres hvis våre Leverandører gjør det samme.

Glitre Nett forventer konsekvent oppfyllelse av disse retningslinjene i alle forhold til Glitre Nett, og i utførelsen av enhver kontrakt eller annen samhandling med Glitre Nett.

# DEL I: FORSTÅELSE OG ANVENDELSE AV RETNINGSLINJENE

## Glitre Netts forpliktelse

Glitre Nett skal handle på en bærekraftig, etisk og sosialt ansvarlig måte og etterleve alle juridiske krav uansett hvor vår virksomhet foregår. Det er også vår policy å følge relevante internasjonale konvensjoner og retningslinjer fastsatt av internasjonale organisasjoner, inkludert FN og OECD. Glitre Nett er også medlem av FNs Global Compact.

Prinsippene i retningslinjene er en oppsummering av etikk-kravene som våre Leverandører må etterleve. Retningslinjene for samfunnsansvar og etikk skal ses i sammenheng med kontrakten Leverandøren har med Glitre Nett forøvrig.

## Virkeområde

Retningslinjene gjelder for alle forretningspartnere, leverandører og underleverandører som har en kontraktsmessig forpliktelse mot Glitre Nett. Dette inkluderer Leverandørens ansatte på alle nivåer, styremedlemmer, innleid personell, konsulenter og andre som opptrer på vegne av eller representerer Leverandøren.

Videre forventer Glitre Nett at Leverandøren gjør sitt ytterste for å sikre at tilsvarende standarder etterleves og respekteres innen deres egen innflytelsesområde, herunder særskilt deres egne leverandører.

## Styring og etterlevelse

Leverandøren skal identifisere, håndtere og etterleve kravene til forretningsetikk nedfelt i disse etiske retningslinjene. Dette betyr at Leverandøren skal besørge - og på en tydelig måte kommunisere - hensiktsmessige prinsipper, prosedyrer, styringssystemer, kvalitetsforbedringsaktiviteter, interne kontrollsystemer, og arbeidskraft som er nødvendig for å etterleve Leverandørens leveregler.

# DEL II: FORRETNINGSETIKK

## Gjeldende lover

Leverandørene skal etterleve alle gjeldende lover og forskrifter i sitt hjemland i tillegg til gjeldende lover og forskrifter i land hvor de har virksomhet eller hvor oppgaver for Glitre Nett ellers utføres. Det forventes at leverandørene handler i samsvar med relevante internasjonale konvensjoner og retningslinjer fastsatt av internasjonale organisasjoner, inkludert FN og OECD.

Der det er forskjeller mellom gjeldende lover, regler og leverandørreglene eller kravene i kontrakten Leverandøren har, så skal Leverandørene følge de strengeste kravene.

## Bærekraft

Leverandøren skal operere på en bærekraftig måte og søke å etablere jevnlig og åpen dialog om bærekraftspørsmål med lokalsamfunn og øvrige interessenter.

## Klima

Leverandøren skal tilstrebe et lavt klimafotavtrykk.

## Miljø

Leverandøren skal støtte føre-var-prinsippet ved håndtering av miljøutfordringer, ta initiativ som fremmer økt ansvarlighet for miljøet og oppmuntre til utvikling og utbredelse av miljøvennlige teknologier.

## Menneskerettigheter

Leverandøren skal støtte og respektere, innen sitt innflytelsesområde, internasjonalt anerkjente menneskerettigheter og sikre at de ikke medvirker til menneskerettighetsbrudd. Dette omfatter blant annet de internasjonalt anerkjente menneskerettighetene som følger av blant annet FNs konvensjon om økonomiske, sosiale og kulturelle rettigheter fra 1966, FNs konvensjon om sivile og politiske rettigheter fra 1966, og den europeiske menneskerettighetskonvensjon fra 1950.

## Arbeidstakerrettigheter og arbeidslivsstandarder

Glitre Nett og deres Leverandører skal følge Den internasjonale arbeidsorganisasjonens (ILO) grunnleggende konvensjoner om organisasjonsfrihet og retten til tariffavtaler, samt eliminering av tvangsarbeid, barnearbeid og diskriminering på arbeidsplassen.

## Barnearbeid

Leverandøren skal ikke benytte barnearbeid eller noen form for arbeid som berøver barn deres barndom, potensial eller verdighet, eller som er skadelig for barnets fysiske eller mentale helse eller utvikling. Leverandøren skal ikke bruke barn som arbeidskraft hvis barnet er under 15 år. Hvis gjeldende lovverk setter en høyere aldersgrense er det denne grensen som gjelder. Unntak kan gjøres for lett arbeid eller opplæring hvis dette er tillatt under ILOs konvensjon om minstealder (C138)

Ikke i noe tilfelle kan Leverandøren tillate at barn under 18 år utfører farlig arbeid, inkludert arbeid som kan sette deres helse, sikkerhet eller utvikling i fare.

## Organisasjonsrett og rett til kollektive forhandlinger

Leverandøren skal sikre og anerkjenne retten til å organisere seg og, i tilfeller hvor en betydelig andel av de ansatte samtykker, retten til kollektive forhandlinger. Leverandørene skal ikke diskriminere de ansattes representanter eller fagforeningsmedlemmer, som også skal ha adgang til å utføre sitt arbeid som representanter på arbeidsplassen.

I tilfeller hvor retten til å organisere seg og retten til kollektive forhandlinger er begrenset av nasjonale lover, skal Leverandøren la de ansatte fritt velge sine egne representanter.

### Tvangsarbeid

Leverandøren skal ikke bruke tvangsarbeid eller annet ufrivillig arbeid. Leverandøren skal sikre at arbeidet som utføres finner sted av fri vilje og uten trusler.

I tillegg skal Leverandøren sikre at alle ansatte står fritt til å forlate arbeidet etter en passende og rimelig oppsigelsestid.

### Ansettelsesvilkår

Leverandøren skal avlønne sine arbeidstakere minimum i samsvar med nasjonale lovstandarder for minstelønn. De skal også sikre at arbeidstiden ikke er urimelig og etterleve lokale lover om arbeidstid.

Leverandøren må sikre at alle ansatte har skriftlige arbeidsavtaler som beskriver ansettelsesvilkårene på et språk som den ansatte forstår.

Leverandøren skal på oppfordring legge fram dokumentasjon om de lønns- og arbeidsvilkår som blir benyttet. Dokumentasjonsplikten omfatter også Leverandørens underentreprenører/ underleverandører.

### Arbeidsforhold

Leverandøren skal påse at sine arbeidstakere har anstendige arbeidsforhold som ivaretar grunnleggende menneskerettigheter, helse, miljø og sikkerhet (HMS), som gir en lønn å leve av, og som for øvrig er i samsvar med lovgivningen der arbeidet utføres.

### Likeverd, mangfold og respekt

Leverandøren skal jobbe aktivt for å skape et arbeidsmiljø som preges av likeverd, mangfold og gjensidig respekt. Ansatte eller andre involvert i utførelsen av en kontrakt med Glitre Nett skal velges og behandles på en måte som ikke diskriminerer på grunnlag av kjønn, hudfarge, religion, alder, uførhet, seksuell legning, statsborgerskap, sosial eller etnisk opprinnelse, politisk overbevisning, fagforeningsmedlemskap eller annet. Leverandøren skal ikke godta noen form for diskriminering eller trakassering på noen av sine arbeidsplasser. I Glitre Nett har vi nulltoleranse for mobbing og trakassering. Det skal vises respekt for enkeltmennesket og arbeides for et godt arbeidsmiljø preget av likeverd og mangfold.

## Helse og sikkerhet

Leverandøren skal jobbe aktivt for et skadefritt og helsefremmende arbeidsmiljø og for å fremme en åpen og forebyggende helse- og sikkerhetskultur.

Leverandøren skal planlegge og opptre for å unngå skader og arbeide systematisk for å håndtere risiko. I Glitre Nett har vi nullvisjon for ulykker, sikkerhet går foran alt.

Leverandøren skal også etter beste evne beskytte sine ansatte mot skade fra faktorer som er utenfor Leverandørens kontroll, som naturkatastrofer og trusler mot de ansattes trygghet. Beskyttelsen mot trusler mot de ansattes trygghet må stå i forhold til trusselen.

## Økonomisk kriminalitet

Leverandøren skal ikke tolerere, og skal motarbeide, alle former for økonomisk kriminalitet, både i offentlig og privat sektor. Dette omfatter enhver form for korrupsjon, underslag, økonomisk utroskap, bedrageri, tyveri, regnskapsovertredelser og andre økonomiske misligheter.

Leverandøren skal ikke tilby, be om, gi, godta eller motta bestikkelser eller andre utilbørlige fordeler for forretningsmessig eller personlig vinning, verken direkte eller indirekte, for seg selv eller andre.

Glitre Nett har nulltoleranse for økonomisk kriminalitet og vil reagere på ethvert avvik.

## Forretningsgoder, gaver, gjestfrihet og utgifter

Leverandøren skal forby tilbud eller mottak av forretningsgoder - gaver, gjestfrihet, utgifter eller andre fordeler - som kan utgjøre, eller se ut til å utgjøre, en utilbørlig påvirkning. Leverandøren skal utvise ekstra varsomhet når forretningsgoder involverer offentlige tjenestemenn.

Videre skal Leverandøren ikke, direkte eller indirekte, tilby gaver til Glitre Netts ansatte eller representanter eller nærstående til disse, med mindre gaven er beskjeden og passende med henhold til tid og sted. Gjestfrihet som sosiale arrangementer, måltider eller underholdning kan tilbys hvis det er nødvendig i forbindelse med forretningsformål og kostnaden er innenfor rimelige grenser. Reiseutgifter for personer som representerer Glitre Nett betales av Glitre Nett. Under kontraktsforhandlinger, bud- eller tildelingsprosesser skal all gjestfrihet, gaver eller utgiftsdekning unngås, uavhengig av verdi.

## Sanksjoner

Leverandøren skal ikke gjøre forretninger med land, grupper, organisasjoner eller enkeltpersoner som er underlagt sanksjoner.

## Rettferdig konkurranse

Leverandøren skal sette høye forretningsmessige etiske standarder og konkurrere på en hederlig, skikkelig og etisk forsvarlig måte innenfor rammeverket til konkurranse-lovgivningen som gjelder i de markedene de opererer i. Leverandøren skal ikke ta del i noen form for ulovlig prissamarbeid, markedsdeling eller annen praksis som er i strid med gjeldende konkurranselovgivning. Dersom det er tvil om et tiltak eller en beslutning er forenlig med gjeldende konkurranselovgivning, skal dette avklares før man går videre.

## Markedsadferd

Det skal ikke misbrukes innsideinformasjon om Glitre Nett, vår virksomhet eller andre selskaper. Leverandør skal ikke bidra til spredning av falsk, uriktig eller villedende informasjon om Glitre Nett, selskapene i Å Energi-konsernet og/eller markedet. Misbruk av innsideinformasjon og markedsmanipulasjon er også straffbart etter norsk lov.

## Nøyaktig regnskapsførsel

Leverandøren må forplikte seg til åpenhet, etterprøvbarhet og nøyaktighet i alt de foretar seg, samtidig som de overholder sine konfidensialitetsforpliktelser. Alle regnskapsopplysninger må være korrekte, registrerte og bokførte i tråd med lover og regler.

## Hvitvasking av penger

Leverandøren skal ikke ta del i noen form for hvitvasking av penger, og skal påse at finansielle transaksjoner ikke blir brukt til å hvitvaske penger.

## Konfidensialitet

Leverandøren skal holde fortrolig og ikke misbruke informasjon om Glitre Nett av en konfidensiell art. Taushetsplikten gjelder også etter at oppdraget er utført. Slik informasjon kan defineres videre i kontrakten mellom Glitre Nett og Leverandøren.

## Interessekonflikter

Leverandøren skal unngå interessekonflikter mens de jobber for Glitre Nett. En interessekonflikt oppstår når en representant for en leverandør forsøker å fremme personlige interesser, eller en venn eller slektnings private interesser, som ledd i sin posisjon som representant for Leverandøren. Leverandørene må rapportere enhver situasjon hvor det er en mulig eller opplevd konflikt mellom deres personlige interesser og Glitre Netts interesser.

## Politisk virksomhet

Leverandøren skal ikke støtte politiske partier eller politikere i forbindelse med kontrakter inngått med Glitre Nett.

## Beskyttelse av eiendom og eiendeler

Leverandøren er ansvarlige for å ta vare på og kun bruke Glitre Netts eiendeler i sin besittelse på en forsvarlig måte. Bruk at Glitre Netts eiendeler til privat bruk skal godkjennes av den som forvalter utstyret. Glitre Netts eiendeler må ikke brukes til personlig vinning.

## Rusmidler

Det er ikke tillatt å være påvirket av rusmidler, inkludert alkohol og narkotika, når man jobber for Glitre Nett. Glitre Nett har nulltoleranse for rusmisbruk.

Begrensede mengder alkohol kan nytes når lokale skikker og anledningen tilsier at dette er passende, forutsatt at forbruket ikke kombineres med drift av maskineri, kjøring eller andre aktiviteter som er uforenlige med bruk av alkohol.

## Kjøp av seksuelle tjenester

Glitre Nett støtter forbudet mot kjøp av seksuelle tjenester. Leverandøren skal ikke kjøpe seksuelle tjenester når de arbeider for Glitre Nett.

# DEL III: POLICYS OG RUTINER FOR AKTSOMHETS-VURDERINGER

For å sikre etterlevelse av kravene i Del II, samt for å forebygge og håndtere eventuelle avvik fra kravene, skal Leverandøren senest innen 6 måneder etter kontraktsstart, ha policys og rutiner på plass for aktsomhetsvurdering, selv om Leverandøren selv ikke er underlagt åpenhetsloven. Leverandører som er underlagt åpenhetsloven skal ha dette på plass allerede ved kontraktsstart.

Kravet til aktsomhetsvurderinger innebærer at Leverandøren skal kartlegge, forebygge, begrense og gjøre rede for hvordan Leverandøren håndterer risiko for negativ påvirkning på kravene i Del II, og retter opp skade. I tråd med metoden for aktsomhetsvurderinger skal interessenter, særlig berørte rettighetshavere, involveres. Alvorligst risiko, uavhengig av hvor i leverandørkjeden risikoen er, prioriteres først.

Leverandørens aktsomhetsvurderinger skal omfatte:

1. En eller flere offentlig tilgjengelige policys, vedtatt av styret. Innholdet skal som minimum omfatte en forpliktelse om å etterleve kravene i Del II, i egen virksomhet og i leverandørkjeden. Én eller flere ansatte på ledelsesnivå skal ha ansvar for etterlevelse og rapportering om arbeidet med aktsomhetsvurderinger til styret. Leverandøren skal ha rutiner for formidling og regelmessig oppfølgning av slik policy i egen virksomhet og i leverandørkjeden.
2. Rutiner for å utføre regelmessige risikoanalyser i egen virksomhet og i leverandørkjeden. Det innebærer å kartlegge og vurdere risiko for brudd på kravene i Del II.
3. Rutinen(e) skal beskrive hvilke tiltak Leverandøren vil iverksette for å stanse, forebygge eller redusere negativ påvirkning og skade på kravene i Del II.
4. Leverandøren skal redegjøre for rutiner for å overvåke at tiltakene blir gjennomført og har effekt.
5. Leverandøren skal kunne vise til offentlig tilgjengelig informasjon om arbeidet med aktsomhetsvurderinger i egen virksomhet og i leverandørkjeden. Dette omfatter hvordan risiko for brudd på kravene i Del II, og eventuell skade i egen virksomhet og i leverandørkjeden, er håndtert.
6. Dersom Leverandøren har forårsaket, eller medvirket til skade, skal dette håndteres ved å sørge for eller samarbeide om å rette opp skaden og yte erstatning til skadelidende.

# DEL IV: KONTRAKTSOPPFØLGING

Leverandøren skal sikre at kravene i herværende dokument etterleves i egen virksomhet og i leverandørkjeden for de aktuelle leveranser til Glitre Nett.

Dersom Leverandøren blir klar over forhold i strid med dette i sin leverandørkjede skal leverandøren rapportere dette til Glitre Nett uten ugrunnet opphold.

Glitre Nett kan kreve at etterlevelse dokumenteres ved en eller flere av følgende tiltak:

1. Fremvise vedtatte policys og rutiner.
2. Fremvise en oversikt over produksjonsenheter i leverandørkjeden, inkludert kontaktopplysninger, for utvalgte produkter, og/eller komponenter og/eller råvarer. Glitre Nett angir hvilke produkter og hvilken del av leverandørkjeden.
3. Besvare egenrapportering senest seks uker etter utsendelse fra Glitre Nett, med mindre Glitre Nett har satt en annen frist.
4. Fremvise gjennomført risikoanalyse, og rapportere om oppfølging og håndtering av funnene.
5. Delta i oppfølgingssamtale(r) med Glitre Nett og eventuelt andre relevante interessenter.
6. Fremvise rapport(er) relevant(e) for kravene i Del II.
7. Kontroll og revisjon av kravene i Del II hos Leverandøren.
8. Kontroll og revisjon av kravene i Del II i leverandørkjeden.

Kontraktsoppfølgingen kan gjennomføres av Glitre Nett eller av offentlig enhet som Glitre Nett samarbeider med.

Oppdragsgiver forbeholder seg retten til å dele revisjonsrapporter og annen kontraktsoppfølgingsinformasjon med andre offentlige virksomheter. De offentlige virksomhetene omfattes av taushetsplikten.

Det forventes at Leverandøren medvirker til å besvare eventuelle informasjonskrav Glitre Nett mottar etter åpenhetsloven § 6, i den grad disse berører Leverandørens virksomhet.

# DEL V SANKSJONER

## Konsekvenser av regelbrudd

Mangler på å opptre i samsvar med disse retningslinjene anses som en alvorlig sak som vil kunne føre til heving av kontrakt, krav om forholdsmessig kompensasjon, diskvalifisering som Leverandør og rapportering til relevante myndigheter.

Brudd på disse retningslinjene vil anses som et brudd på hovedkontrakten mellom Glitre Nett og Leverandøren, og gi grunnlag for misligholdsbeføyelser etter hovedkontrakten. Ved brudd på disse retningslinjene kan Glitre Nett kan uansett:

1. **Kreve retting:**

Leverandøren skal fremlegge en tiltaksplan for når og hvordan kontraktsbruddene skal rettes. Tiltakene skal være rimelige sett i forhold til bruddenes art og omfang. Tiltaksplanen skal fremlegges innen fire uker. Ved vesentlige kontraktsbrudd kan Glitre Nett sette en kortere frist. Glitre Nett skal godkjenne tiltaksplanen og dokumentasjon av rettelser.

1. **Stanse hele eller deler av leveransen:**

Iverksette midlertidig stans i hele eller deler av leveransen når Leverandøren ikke oppfyller kravet om å fremlegge tiltaksplan eller tiltaksplanen ikke blir overholdt.

Under stans vil ikke erstatningskjøp som foretas hos annen leverandør anses som kontraktsbrudd.

1. **Bytte leverandør:**

Kreve at Leverandøren bytter underleverandør ved vesentlige kontraktsbrudd, gjentakende alvorlige brudd eller hvis tiltaksplanen ikke blir overholdt. Dette skal skje uten kostnad for Glitre Nett.

1. **Heve kontrakten:**

Ved vesentlige kontraktsbrudd, gjentagende alvorlige brudd eller hvis tiltaksplanen ikke blir overholdt

# UNDERSKRIFT AV DAGLIG LEDER HOS LEVERANDØR

Jeg bekrefter herved å ha lest og forstått Glitre Netts Etiske retningslinjer og bekrefter at jeg og vårt selskap vil etterleve disse.

|  |  |
| --- | --- |
| Dato:  |  |
|  |  |
| Sted: |  |
|  |  |
| Selskapsnavn: |  |
|  |  |
| Organisasjonsnummer: |  |
|  |  |
| Navn: |  |
|  |  |
| Rolle/Tittel: |  |
|  |  |
| Signatur: |  |